KIRJALLINEN KYSYMYS E-3608/01

esittäjä(t): Ilda Figueiredo (GUE/NGL) komissiolle

(8. tammikuuta 2002)

Aihe: Yhteisön varat ja työntekijöiden terveyden suojelu

Castelo Brancon teollisuusalueella Portugalissa sijaitseva elektronisia komponentteja valmistava yritys Delphi, S.A., jolla on lähes 1 000 työntekijää, on saanut lukuisia tukia sekä valtiolta että yhteisöltä.

Yli 40 prosenttia työntekijöistä tekee kuitenkin haitallista työtä. Ammattitauteja ei tutkita eikä yrityksellä ole terveys- ja turvallisuusohjelmaa, jolla estettäisiin toistuvista työtehtävistä aiheutuvien vammojen kehittyminen, vaikka useita jännetulehdustapauksia onkin jo havaittu. Yrityksessä ei ole edes hygienia- ja turvallisuuskomiteaa, johon osallistuisi työntekijöitä.

Kuinka paljon yhteisön varoja on myönnetty Castelo Brancossa sijaitsevalle Delphi S.A. -yritykselle ja millä ehdoilla? Onko komissio tietoinen vaikeista työoloista ja siitä, että yrityksessä ei noudateta neuvoston 12. kesäkuuta 1989 antamaa direktiiviä 89/391/ETY(1), jonka mukaan työnantajan velvollisuutena on huolehtia työntekijöiden turvallisuudesta ja terveydestä kaikissa työhön liittyvissä tilanteissa? Mihin toimiin komissio aikoo ryhtyä?

(1) EYVL L 183, 29.6.1989, s. 1.

Anna Diamantopouloun komission puolesta antama vastaus

(21. helmikuuta 2002)

Rakennerahastoja koskevista yleisistä säännöksistä 21. kesäkuuta 1999 annetussa neuvoston asetuksessa (EY) N:o 1260/1999(1) olevan 8 artiklan 3 kohdan mukaan tukitoimien täytäntöönpano ohjelmakaudella 20002006 kuuluu toissijaisuusperiaatteen mukaisesti jäsenvaltioiden vastuualaan.

Komissio ei tästä syystä kykene antamaan tietoja arvoisan parlamentin jäsenen mainitsemalle yritykselle myönnettyjen yhteisön varojen määrästä tai niiden myöntämisehdoista. Asiaa koskevat tiedustelut on esitettävä asiasta vastaaville Portugalin viranomaisille. (Osoite: Instituto de Gestão do Fundo Social Europeu Rua Castilho no 5, 7o/8o 1250 066 Lisboa.)

Komissio ei ole tietoinen arvoisan parlamentin jäsenen mainitsemista työskentelyolosuhteista. Toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetussa neuvoston direktiivissä 89/391/ETY(2) olevassa II jaksossa säädetään, että työnantajan velvollisuutena on huolehtia työntekijöiden turvallisuudesta ja terveydestä kaikissa työhön liittyvissä tilanteissa ja että työnantajan on velvollisuuksiensa mukaisesti toteutettava tarvittavat toimenpiteet työntekijöidensä turvallisuuden ja terveyden suojelemiseksi, mukaan lukien työssä esiintyvien vaarojen ehkäisy, tiedottaminen ja kouluttaminen sekä tarvittavien järjestelyjen ja keinojen tarjoaminen.

Tämä direktiivi koskee kaikkia yksityisiä ja julkisia toimialoja. Siihen perustuen on hyväksytty useita direktiivejä yksittäisistä toimialoista.

Jäsenvaltioiden on saatettava osaksi kansallista lainsäädäntöään ja pantava täytäntöön kyseisten direktiivien edellyttämät lait, asetukset ja hallinnolliset määräykset. Tämän jälkeen kukin jäsenvaltio vastaa itse niiden soveltamisesta.

Portugali on ilmoittanut komissiolle direktiiviä 89/391/ETY koskevista kansallisista täytäntöönpanotoimistaan. Jos lainsäädännön soveltamiseen liittyy tai epäillään liittyvän ongelmia, niistä on ilmoitettava asiasta vastaaville kansallisille valvontaviranomaisille, mikä arvoisan parlamentin jäsenen mainitsemassa tapauksessa tarkoittaa Portugalin työsuojeluviranomaisia.

(1) EYVL L 161, 26.6.1999.

(2) EYVL L 183, 29.6.1989.